दरअसल आज हमारा देश उस दौर से गुजर रहा है जहाँ हम हर घटना को कभी अपनी अभिव्यक्ति तो कभी अपनी स्वतंत्रता, कभी जीने की आजादी तो कभी अपने संवैधानिक अधिकारों जैसी विभिन्न नई नई शब्दावलियों के जाल में उलझा देते हैं। प्रतिक्रियाएँ तो इतनी त्वरित और पूर्वाग्रहों से ग्रसित होती हैं कि शायद अब हमें पहले यह सोचना चाहिए कि समाज में अपने हकों की बात करते करते कहीं हम इतने नकारात्मक तो नहीं होते जा रहे कि मानव सभ्यता के प्रति अपना सकरात्मक योगदान देने का कर्तव्य लगभग भूल ही चुके हैं? सवाल उठाए जा रहे हैं कि क्या हमारे देश में एक लड़की अपने पसंद के लड़के से शादी नहीं कर सकती? क्या वो अपने पसंद का जीवन नहीं जी सकती? क्या वो अपनी मर्जी से धर्म परिवर्तन नहीं कर सकती? ऐसे अनगिनत प्रश्न हैं जो एक सभ्य समाज के लिए उचित भी हैं। लेकिन ऐसे सवाल पूछने वालों से एक प्रश्न कि क्या ये तब भी ऐसे ही तर्क देते अगर हदिया उनकी खुद की बेटी होती? क्या हम अपनी बेटियों को हदिया बनाने के लिए तैयार है? जबकि प्रश्न यह उठना चाहिए कि क्यों एक लड़की ने विद्रोह का रास्ता चुना? क्यों एक मामला जो कि पारिवारिक था कानूनी और सामाजिक मुद्दा बन गया? क्या वाकई में यह मामला 'लव' का है या फिर एक लड़की किसी लड़के के लिए 'जिहाद' का मोहरा भर है? यह लव जिहाद नहीं बल्कि जिहादी लव तो नहीं है ? जैसी बातें निकलती हैं तो दूर तलक जानी चाहिए लेकिन अफसोस तो यह है कि जाती नहीं है, कुछ बेमतलब के मुद्दों पर अटक कर ही दम तोड़ देती हैं।